มันนี่ทูเดย์
ขึ้นแบล็กลิสต์ขายสลากเกินราคา
18 ม.ค. 2559

ขึ้นแบล็กลิสต์ขายสลากเกินราคา
พล.ต.ฉลองรัฐ นาคอาทิตย์ ผู้อำนวยการสำนักงานสลากกินแบ่งรัฐบาล เปิดเผยว่า ในวันที่ 22 ม.ค.นี้ สำนักงานสลากฯ เสนอคณะกรรมการเห็นชอบมาตรการเพิ่มความเข้มงวดกับตัวแทนจำหน่ายสลากให้ขายในราคาที่กำหนดไว้คู่ละ 80 บาทเท่านั้น หากตรวจพบว่ามีการขายส่งหรือไม่ได้ทำตามเงื่อนไขที่กำหนดไว้ในสัญญาจะยกเลิกโควตาทันที เนื่องจากปัจจุบันสำนักงานสลากฯ มีตัวแทนจำหน่ายประเภท 3 ประเภท ได้แก่ ตัวแทนรายย่อยบุคคลทั่วไป และรายย่อยคนพิการกว่า 3.6 หมื่นราย และตัวแทนจำหน่ายประเภทสมาคม มูลนิธิ องค์กรคนพิการ กว่า 1,000 องค์กร
ทั้งนี้ สำนักงานสลากฯ จะออกตรวจการดำเนินการเกี่ยวกับการจำหน่ายสลากของสมาคม มูลนิธิ องค์กรคนพิการทั้งหมด ว่าเป็นไปตามเงื่อนไขที่กำหนดไว้ในสัญญาหรือไม่ มีแผนกิจกรรมหรือโครงการที่ทำเพื่อสมาชิกผู้พิการในองค์กรหรือไม่ มีการจ่ายสลากให้สมาชิกอย่างไร และควบคุมสมาชิกให้จำหน่ายลอตเตอรี่ในราคา 80 บาทหรือไม่ โดยขอให้สมาคม มูลนิธิ องค์กรคนพิการ ที่ได้รับการจัดสรรสลากไปจำหน่ายไว้ให้พร้อม
นอกจากนี้ สำนักงานสลากฯ เตรียมเสนอคณะกรรมการ สลากฯ ให้พิจารณาและเห็นชอบการดำเนินการควบคุมผู้ค้าที่เข้าร่วมโครงการซื้อ-จอง ลอตเตอรี่ ล่วงหน้า หากไปรับสลากแต่นำไปขายส่งต่อจะถูกขึ้นบัญชีดำ (แบล็กลิตส์) ห้ามยุ่งเกี่ยวกับโครงการดังกล่าวทันที